1Saudara-saudara umma’ napiléna Allataala, iya tassiyaé ri laona ri daéra Pontus, Galatia, Kapodokia, Asia sibawa Bitinia! Iyya, Pétrus, rasulna Yésus Kristus, mamménasa tennapodo Allataala mabbéré barakka sibawa asaléwangeng ri iko sibawa tabbollompollong. Ripiléko mancaji umma’na Allataala situru sibawa rancanana Allataala Ambo’é. Sibawa Rohna Allataala pura pancajiko umma’ iya mapaccingngé, banna untu’ Allataala, kuwammengngi mumatinulu lao ri Yésus Kristus sibawa ripaccingi ri dara-Na.
2(1:1)
3Laono mai tasukkuru ri Allataala, Ambo’na Puwatta Yésus Kristus! Namaséi senna’ki, iyanaro saba’na nawérékki atuwong mabaru, ri laleng napatuwona paimeng Yésus Kristus polé ri amaténgngé. Iyaé nawérékki amménasang iya mannennungengngé.
4Mamménasaki untu’ mappunnaiwi barakka-barakka iya napassadiyaé Allataala untu’ umma’-Na, iyanaritu barakka-barakka iya Nataroé ri surugaé, angkanna dé’ naulléi masolang, iyaré’ga mancaji makebbong iyaré’ga lengngé.
5Iya manenna iyanaritu untu’mu, nasaba mateppe’ko ri Allataala. Narijagaiko sibawa akuwasanna Allataala kuwammengngi mutarimai asalamakeng iya sadiyaénna ripannessa ri ahéra’ matti.
6Rimakkuwannanaro sitinajako masennang ati, namuni makkekkuwangngé untu’ cinampe’ harusu’ko mancaji tassinnau nasaba mupéneddingiwi maddupa-rupang paccobang.
7Akkattana iyanaritu pabuttiwi tonget-tongekkoga mateppe’ ri Puwangngé iyaré’ga dé’. Muwi ulaweng iya weddingngé masolang, riojiwi sibawa api. Nah, teppe’mu lebbi mangke’i naiya ulawengngé, jaji harusu towi rioji kuwammengngi nancaji mattinetto. Nanallalengiro murioji matu enrengngé ripakalebbi kuwaéttopa ripakatanré ri Essona Yésus Kristus polé paimeng.
8Muwamaséiwi Aléna, namuni riyolo dé’ muwitai. Sibawa mateppe’ko ri Aléna namuni makkekkuwangngé dé’ muwitai. Iyanaro saba’na namarennuko, sibawa pérasaiwi ariyo-riyong iya battowaé sibawa iya dé’é naripowada.
9Saba’ akkattana teppe’mu maddupai, iyanaritu asalamakenna nyawamu.
10Iyanaé asalamakengngé iya riparéssaé madécéd-décéng sibawa risalidiki risining nabié, nanabotoi mennang passalenna barakka iya nabbéréyangngé Allataala lao ri iko.
11Nasalidikiwi mennang pékkugi sibawa uppanna iyaro gau’é kajajiyang matu, iya nakkattaiyé Rohna Kristus iya engkaé ri laleng aléna. Iyaro wettué nabotoi Roh-Na lao ri mennang passalenna anrasa-rasang iya harusu’é napéneddingi Kristus sibawa passalenna arajan-Na iya maccinrolaé matu rékko purairo.
12Lao ri nabi-nabiéro nappaddissengengngi Allataala makkedaé aga iya napogau’é mennang tenniya untu’ apentingenna mennang, sangadinna untu’mu; iyanaritu gau’-gau’ makkekkuwangngéwé muwéngkalinga sibawa manessa polé risining pabbiritta Karéba Madecéngngé passalenna Yésus Kristus. Napalettu’i mennang gau’-gau’éro lao ri iko sibawa akuwasanna Rohna Allataala iya Nakiringngé polé ri surugaé. Mala muwi sining malaéka’é macinna towi missengngi karéba iya nabbirittangngéro mennang.
13Rimakkuwannanaro, sitinajako sadiya-sadiya. Atike’ko sibawa amménasa manenno ri barakka iya maéloé riwéréngngékko ri wettunna polé Yésus Kristus matti.
14Atinuluno ri Allataala, sibawa aja’na mutuwo situru pangéloremmu riyolo, ri wettummu dé’pa muwissengngi Allataala.
15Sibalé’na, sitinajako mapaccing ri laleng sininna gau’é iya mupogau’é, pada-pada Allataala iya mobbiékko mapaccingngi.
16Ri laleng Kitta’é tarokii, "Sitinajako mapaccing, saba’ mapaccik-Ka."
17Muteppui iyaro Allataala Ambo’ ri wettummu massempajang ri Aléna. Nah, Allataalaénnaro madélékiwi tolinoé sicoco’ sibawa pangkaukenna tungke’-tungke’ temmappasilaingeng. Rimakkuwannanaro, ri wettu engkamu mupa ri linoéwé, sitinajako pakarajai Allataala ri laleng atuwommu.
18Muwisseng aga iya puraé nakkamajareng untu’ paleppe’ko polé ri atuwong iya siya-siyaé iya nappammanarengngé néné-nénému. Pakkamajana tenniya séuwa iya weddingngé masolang pada-pada péra’é iyaré’ga ulawengngé,
19sangadinna séuwai iya mangke’é; iyanaritu aléna muto Kristus, iya mancajiyé selaku bimbala’ iya nakkarobangengngé lao ri Allataala iya dé’é ricéccéiyangngi iyaré’ga cellana.
20Purani ripilé Kristus ri Allataala riwettu dé’napa naripancaji linoé. Na ri esso-esso macawé’nana paccappurenna linoéwé, poléi ri linoé kuwammengngi naripassalama’ko.
21Naolai Aléna ritu namateppe’ko ri Allataala iya puraé patuwoi paimeng polé ri amaténgngé sibawa arajan-Na. Jaji, Allataala ritu iya muwatepperiyé sibawa lao ri Allataalato ritu mamménasako.
22Nasaba mapatoko ri pappagguruwang polé ri Allataala, namupépaccingiwi alému sibawa mamaséiwi sining tau siatepperengngé sibawa macenning. Rimakkuwannanaro, sitinajako mamaséiwi séddié lao ri laingngé sibawa sukku atinna.
23Saba’ naolai saddanna Allataala iya tuwoé sibawa mannennungengngéro, purano ripancaji rupa tau mabaru iya dé’é najaji polé ri tolinoé, sangadinna polé ri Ambo’ iya mannennungengngé.
24Ri laleng Kitta’é tarokii makkuwaé, "Sininna rupa tauwé sinrupai wellaé, sibawa sininna arajanna pada-padai unga wellaé. Makelle’i wellaé, maddunu towi unganna;
25iyakiya saddanna Puwangngé tette’i lettu mannennungeng." Saddaénna ritu Karéba Madécéng iya puraé riyabbirittang lao ri iko.
bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn